CELEX: 
Language: hu
Date: 2019-01-29 00:00:00
Title: A BIZOTTSÁG (EU) .../... VÉGREHAJTÁSI HATÁROZATA a 98/70/EK és a 2009/28/EK európai parlamenti és tanácsi irányelv szerinti fenntarthatósági kritériumoknak való megfelelést igazoló „U.S. Soybean Sustainability Assurance Protocol” elismeréséről

A BIZOTTSÁG (EU) .../... VÉGREHAJTÁSI HATÁROZATA
            
            
               (2019.1.29.)
            
            
               a 98/70/EK és a 2009/28/EK európai parlamenti és tanácsi irányelv szerinti fenntarthatósági kritériumoknak való megfelelést igazoló „U.S. Soybean Sustainability Assurance Protocol” elismeréséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a benzin és a dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelvre
                  1
                és különösen annak 7c. cikke (4) bekezdésének második albekezdésére,
            
            
               tekintettel a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelvre
                  2
                és különösen annak 18. cikke (4) bekezdésének második albekezdésére, 
            
            
               mivel:
            
            
               (1)A 98/70/EK irányelv 7b. és 7c. cikke, valamint IV. melléklete, továbbá a 2009/28/EK irányelv 17. és 18. cikke, valamint V. melléklete a bioüzemanyagok és folyékony bio-energiahordozók tekintetében hasonló fenntarthatósági kritériumokat ír elő, és hasonló eljárásokat határoz meg a bioüzemanyagok és folyékony bio-energiahordozók e kritériumoknak való megfelelése ellenőrzése érdekében. 
            
            
               (2)A 2009/28/EK irányelv 17. cikke (1) bekezdésének a), b) és c) pontjában említett célok szempontjából figyelembe veendő bioüzemanyagok és folyékony bio-energiahordozók vonatkozásában a tagállamoknak meg kell követelniük a gazdasági szereplőktől annak igazolását, hogy e bioüzemanyagok és folyékony bio-energiahordozók megfelelnek az említett irányelv 17. cikkének (2)–(5) bekezdésében meghatározott fenntarthatósági kritériumoknak. 
            
            
               (3)A Bizottsághoz 2018. november 15-én kérelem érkezett annak elismerése iránt, hogy a „U.S. Soybean Sustainability Assurance Protocol” tanúsítja a bioüzemanyag-szállítmányok megfelelését a 98/70/EK, valamint a 2009/28/EK irányelvben foglalt fenntarthatósági kritériumoknak. A tanúsítási rendszer székhelye: 16305 Swingley Ridge Road, Suite 200 Chesterfield, MO 63017, Egyesült Államok. Hatálya az Egyesült Államokban termesztett szójababra, valamint a szójababot termesztő mezőgazdasági üzemektől a kivitel helyéig tartó felügyeleti láncra terjed ki. 
            
            
               (4)A „U.S. Soybean Sustainability Assurance Protocol” értékelése útján a Bizottság meggyőződött arról, hogy e tanúsítási rendszer megfelelően lefedi a 98/70/EK és a 2009/28/EK irányelvben foglalt fenntarthatósági kritériumokat, továbbá a 98/70/EK irányelv 7c. cikkének (1) bekezdésében, valamint a 2009/28/EK irányelv 18. cikkének (1) bekezdésében meghatározott követelményekkel összhangban lévő tömegmérlegmódszert alkalmaz. 
            
            
               (5)Az értékelés azt is igazolta, hogy a „U.S. Soybean Sustainability Assurance Protocol” elnevezésű rendszer megfelel a megbízhatóság, az átláthatóság és a független audit tekintetében támasztott követelményeknek, valamint a 98/70/EK irányelv IV. mellékletében és a 2009/28/EK irányelv V. mellékletében megállapított módszertani követelmények. 
            
            
               (6)Az e határozatban előírt intézkedések összhangban vannak a bioüzemanyagok és a folyékony bio-energiahordozók fenntarthatóságával foglalkozó bizottság véleményével,
            
            
               ELFOGADTA EZT A HATÁROZATOT: 
            
            
               1. cikk
            
            
               A „U.S. Soybean Sustainability Assurance Protocol” (a továbbiakban: a rendszer), amelynek elismerése iránt 2018. november 15-én érkezett kérelem a Bizottsághoz, megfelelően tanúsítja, hogy a bioüzemanyagok és folyékony bio-energiahordozók termelésére a rendszerben meghatározott normáknak megfelelően előállított bioüzemanyag- és folyékony bioenergiahordozó-szállítmányok teljesítik a 98/70/EK irányelv 7b. cikkének (3), (4) és (5) bekezdésében, továbbá a 2009/28/EK irányelv 17. cikkének (3), (4) és (5) bekezdésében foglalt fenntarthatósági kritériumokat. 
            
            
            
               A rendszer a 2009/28/EK irányelv 17. cikkének (2) bekezdése és a 98/70/EK irányelv 7b. cikkének (2) bekezdése alkalmazásában pontos adatokat tartalmaz a 98/70/EK irányelv IV. melléklete C. részének 1. pontjában és a 2009/28/EK irányelv V. melléklete C. részének 1. pontjában szereplő, a földhasználat megváltozása által okozott szénkészletváltozásokból eredő éves kibocsátás (el) vonatkozásában, amely a rendszer szerint nulla. 
            
         
         
            
            
               2. cikk
            
            
               A Bizottságot haladéktalanul értesíteni kell a rendszer tartalmának az elismerés céljából 2018. november 15-én benyújtottakhoz képesti bármely olyan változásáról, amely kihathat e határozat alapjára. 
            
            
               A Bizottság az értesítésben szereplő módosítások értékelése útján megállapítja, hogy a rendszer továbbra is megfelelően lefedi-e az eredeti elismeréssel érintett fenntarthatósági kritériumokat. 
            
            
                
            
            
               3. cikk
            
            
               A Bizottság hatályon kívül helyezheti e határozatot többek között az alábbi esetekben: 
            
            
               a)ha egyértelműen bebizonyosodik, hogy a rendszer nem fed le az e határozat szempontjából döntő jelentőségűnek tekintett elemeket, vagy ha az említett elemek súlyosan, szerkezetükben sérülnek;
            
            
               b)ha a rendszer nem nyújtja be a Bizottsághoz a 98/70/EK irányelv 7c. cikkének (6) bekezdése, illetve a 2009/28/EK irányelv 18. cikkének (6) bekezdése értelmében előírt éves jelentéseket;
            
            
               c)ha a rendszer nem érvényesíti a független auditra vonatkozóan a 98/70/EK irányelv 7c. cikke (5) bekezdésének harmadik albekezdésében és a 2009/28/EK irányelv 18. cikke (5) bekezdésének harmadik albekezdésében hivatkozott végrehajtási jogi aktusokban meghatározott normákat, vagy nem végzi el más olyan elemeinek javítását, amelyek a folytatólagos elismerés szempontjából döntő jelentőségűnek minősülnek.
            
            
               4. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a határozat 2021. június 30-ig alkalmazandó.
            
            
            
               Kelt Brüsszelben, -án/-én. 2019.1.29.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 350., 1998.12.28., 58. o.
               
               
                  
                     (2)
                  
                        HL L 140., 2009.6.5., 16. o.